Title: La festa del llibre
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

La festa del llibre

Juntament amb la rosa associem a la festa de Sant Jordi el llibre. El costum, però, de comprar o regalar llibres per Sant Jordi arriba molt més tard.

El dia del llibre. La idea de crear un dia del llibre és proposada per l’escriptor i editor valencià Vicent Clavel, establert a Barcelona. Vicent Clavel era un gran admirador de Miguel de Cervantes, i de fet, l’any 1917, havia instal·lat a Barcelona l’editorial Cervantes. Ben aviat, proposa, a altres llibreters, crear un dia dedicat al llibre. Finalment va proposar que el 7 d’octubre, data del naixement de Miguel de Cervantes, fos instituïda com a festa dedicada a la promoció del llibre a Catalunya i Espanya, proposta que fou acceptada i el rei Alfons XIII firmava un Reial Decret que instituïa la “Fiesta del Libro Español”.

El trasllat de la festa al 23 d’abril. Tot i que la festa es fa extensiva a qualsevol lloc de l’Estat espanyol, de fet només és a Catalunya on va quallant com a festa popular i comercial, fins que, tenint en compte diferents dificultats que presentava la celebració durant el mes d’octubre, es proposa de celebrar la festa per Sant Jordi, diada que ja tenia un marcat caire popular i de carrer i que, a més, coincidia amb la mort del mateix Cervantes. A partir del 1930 el dia del llibre es trasllada a Sant Jordi. Aquell mateix any la festa assoleix un èxit extraordinari, èxit que encara anirà en augment a partir de l’any 1931, un cop proclamada la República. És durant aquests anys que els editors comencen a treure novetats per Sant Jordi, així com aprofiten per organitzar actes de signatures dels llibres per part dels autors i autores. Són anys, a més, que s’impulsa l’edició i comercialització de llibres en català.

Els anys del franquisme. L’any 1939, només acabada la guerra, ja hi ha l’intent de continuar celebrant el dia del llibre i, de fet, la diada, encara que amb no massa èxit popular, continua celebrant-se els anys posteriors, això sí, amb una censura total envers les publicacions escrites en català. A mesura que van passant els anys la festa va recobrant el caire popular, i cap a finals de la dècada de 1951-1960, es torna a vincular amb la rosa i la festivitat de Sant Jordi. Durant els últims anys del franquisme, esdevé clarament una diada de reivindicació popular i de sentit de catalanitat.

L’arrelament del dia del llibre. A partir de la mort del dictador, l’any 1975, i sobretot amb la instauració de la democràcia, la festa de Sant Jordi amb la rosa i el llibre com a protagonistes arrela definitivament a Catalunya i el seu èxit i popularització són espectaculars. Les xifres de vendes, tant de roses com de llibres, són elevadíssimes. Centrant-nos només en els llibres, durant la diada de Sant Jordi s’acostuma a vendre, aproximadament, al voltant del 10% de la facturació anual de les llibreries catalanes. Moltes editorials esperen la diada de Sant Jordi per treure a la venda les obres dels seus autors i autores. És costum que autors i autores se situïn en diferents parades per signar els seus llibres. La festa, a més, inicialment molt pròpia de Barcelona i algunes grans ciutats, s’ha anat estenent i es calcula que els punts de venda de llibres al carrer superen de llarg els 500.

Dia Mundial del Llibre i del Dret d’Autor. L’any 1996, la UNESCO declara el 23 d’abril Dia Mundial del Llibre i del Dret d’Autor, i com diu Joan Soler Amigó: “La primera campanya es va difondre mitjançant la inserció a la premsa internacional d’un anunci del Dia Mundial del Llibre, en el qual hi havia la imatge d’un escriptor rellevant de cada país on se celebrava i una breu explicació de la diada de Sant Jordi a Catalunya”.