Title: Guia didàctica
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

En el següent bloc es persegueix que l'alumnat conegui i situï la figura de sant Jordi, tant des de la perspectiva històrica com llegendària, centrant-nos fonamentalment a Catalunya, d'on n'acaba essent patró, incorporant-hi la llegenda de Sant Jordi i el drac, a partir de la qual es fa referència a la universalitat del mite de l'heroi, el monstre i la donzella.

S'apropa Sant Jordi
- Text introductori. Serveix per fer memòria de la celebració de la festa, tant en l'àmbit escolar com en el comunitari. S'aprofita per animar-los a conèixer els aspectes més significatius de la diada així com per endinsar-los en un dels grans temes de la narrativa popular com és el món de les llegendes.

Sant Jordi: El personatge històric - el personatge llegendari
- Text que informa sobre els següents aspectes: sant Jordi el personatge històric, el personatge llegendari, la veneració que rep, el vessant cavalleresc i el seu patrocini a molts països, territoris i ciutats.

Sant Jordi
- Qüestionari Hot potatoes. Treball de comprensió del text anterior.

Els cavallers
- Tasca. Es proposa a l'alumnat que faci un petit treball sobre els cavallers, el seu arnès i les ordes de cavalleria.

Patró de Catalunya
- Text. Situa la figura de sant Jordi en el marc català, fent un recorregut de la veneració envers el sant que s'inicia durant el període dels primers comtats catalans i que arriba fins al moment actual.

Fris cronològic de sant Jordi
- Tasca. Es proposa la realització d'un fris cronològic aprofitant les informacions que s'han proporcionat en els dos textos que han trobat sobre la figura de sant Jordi. A l'activitat s'hi incorporen els enllaços als textos esmentats.

La llegenda de Sant Jordi
- Es tracta del text de la llegenda tal com consta en el volum 3 del Costumari Català, el curs de l'any, del gran folklorista català Joan Amades.

El mite de l'heroi, el monstre i la donzella
- Qüestionari relacionat amb la llegenda. El que persegueix és treballar la universalitat del mite de l'heroi, el monstre i la donzella. També que s'analitzi que l'aparició del cavaller va lligada al moment que la "sort" li ha pertocat a la filla del rei.

Altres propostes
- País de lletres. En realitat es tracta d'un enllaç on hi trobareu una activitat que, aprofitant una auca dedicada a Joanot Martorell, incideix sobre els cavallers.
- Sant Jordi i el drac dels tres elements. Hi trobareu un enllaç on hi ha una versió romàntica de la llegenda, recopilada, durant el segle XIX, per Anna de Valldaura.