Title: Guia didàctica
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

Tema destinat a treballar i conèixer alguns dels grans personatges llegendaris del nostre país: per exemple, el comte Arnau, fra Garí, bandolers com Serrallonga i Perot Rocaguinarda, per acabar amb una activitat sobre algunes dones llegendàries.

Personatges llegendaris
- Text introductori. Fa evident que la fantasia popular ha creat un seguit de personatges llegendaris, alguns sorgits de la imaginació, però la majoria amb una base històrica. Són personatges llegendaris com el comte Arnau o fra Garí. Bandolers com en Serrallonga o en Perot Rocaguinarda, però també un seguit de dones llegendàries, sovint força oblidades.

El mite del comte Arnau
- Qüestionari. Treballa sobretot aquells aspectes que han contribuït que el mite del comte Arnau s'hagi convertit en el mite folklòric i literari més important de Catalunya.

Lo comte Arnau
- Tasca. A partir del poema Lo comte Arnau de Jacint Verdaguer, interpretat pel músic Jaume Arnella, es proposa treballar aspectes de caire lingüístic i altres referits a la relació del poema amb la tradició llegendària del mite del comte Arnau.

Fra Garí
- Tasca. Es proposa que partint de la consulta d'un enllaç on s'hi troba la llegenda del fra Garí, realitzin un document Word que contingui el resum de la llegenda així com alguna proposta de modificar-la, seguint, això sí, el fil conductor de l'original.

El bandolerisme - els bandolers
- Text que descriu de manera planera el fenomen històric del bandolerisme i les característiques més generals dels bandolers.

Serrallonga, el bandoler
- Qüestionari. Inclou un breu text que descriu de manera molt sintetitzada el personatge històric. El qüestionari es fonamenta en el text citat.

Serrallonga, el bandoler llegendari
- Tasca. Inclou un text sobre el Serrallonga llegendari. A continuació s'ofereix una llegenda i es reflexiona sobre el tema o aspecte que tracta. Prenent com a referència l'exemple anterior, es proposa que facin quelcom semblant amb les altres llegendes que hi ha en un enllaç que es proporciona.

Perot Rocaguinarda
- Tasca. S'ofereix per un costat un enllaç amb informació sobre el personatge històric, i per l'altre hi ha un breu text que reflexiona sobre per què Perot Rocaguinarda no ha assolit l'excepcionalitat llegendària, per exemple, d'en Serrallonga. A partir d'aquestes informacions es proposa:
  - Fer una breu sintesi bibliogràfica de Perot Rocaguinarda.
  - Explicar per què Rocaguinarda no ha adquirit prou excepcionalitat llegendària.

Dones llegendàries
- Treball en grup i posterior treball d'exposició oral. Cada grup treballa sobre una dona llegendària. Hi ha l'enllaç corresponent a cada grup. Es proposa que al final cada grup faci l'exposició del seu treball a la classe, convidant-los, si és possible, a fer-ho amb una mínima representació.