Title: Patró de Catalunya
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

Sant Jordi, patró de Catalunya

La figura de sant Jordi és venerada a Catalunya des de molt antic. Per exemple consta que al segle VIII ja hi havia diguem-ne “catalans” que es deien Jordi. Més endavant, en ple segle XI es troben documentades algunes capelles dedicades a sant Jordi.

De totes maneres, semblantment a com passava a altres llocs d’Europa, durant l’edat mitjana la devoció a sant Jordi la tenien sobretot els cavallers i la noblesa i no és estrany, per exemple, que els reis catalans instituïssin alguns ordes de cavalleria amb el nom de Sant Jordi.

A poc a poc, tots els territoris de la corona catalanoaragonesa van proclamant sant Jordi com a patró, tot i que a Catalunya aquest patrocini no arribarà fins a finals de l’edat mitjana, l’any 1456. A més la Generalitat, que ja el tenia com a patró, li va dedicar la capella gòtica del palau.

El 1667 també l’Església el va proclamar patró de Catalunya i va declarar el 23 d’abril festivitat religiosa.

Malgrat tot no es pot parlar de popularització de la festa fins a finals del segle XVIII i sobretot durant el segle XIX, quan la lluita que, segons la llegenda, manté amb el drac per salvar la donzella es presenta com un símbol de la defensa de Catalunya envers els seus enemics.

Realment la figura de sant Jordi acaba essent molt present en tots i cadascun dels àmbits de la vida a Catalunya, tal com expressa Joan Soler Amigó:

“El nom i la figura del sant a cavall batent-se amb el drac apareixen arreu; els artistes el prenen com a tema; moltes entitats l’invoquen com a patró: el Centre Excursionista de Catalunya, l’Institut d’Estudis Catalans, l’escoltisme..., i també les institucions catalanes de govern, La Mancomunitat i la Generalitat. El premi literari més prestigiós en duu el seu nom, i la Creu de Sant Jordi és la màxima distinció cívica. També cal remarcar la quantitat de fills de famílies immigrants, nascuts els anys setanta i vuitanta, que porten el nom de Jordi” Joan Soler i Amigó. Cultura popular i Tradicional

I encara podem recordar com no fou gens difícil d’atorgar el nom de Palau de Sant Jordi al recinte cobert que va ser construït amb motiu del Jocs Olímpics de Barcelona de l'any 1992, a l'anomenada anella olímpica.