Title: Els temes de les llegendes
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

Els temes de les llegendes

“Hi ha llegendes relacionades amb megàlits, roques, castells, masies, coves, estanys coneguts. En d’altres, hi intervenen esperits de la natura, follets, gnoms, encantades, bruixes, sirenes, dones d’aigua, monstres i gegants. N’hi ha que tenen com a protagonistes reis, comtes, cavallers, savis o sants, figures de la història o de la devoció popular, personatges llegendaris que realitzen gestes llegendàries” TRADICIONARI. La narrativa popular. Volum núm. 7. Les llegendes en el folklore. Xavier Roviró i Joan Soler.

De temes i personatges propis de les llegendes n'hi ha molts altres. Podem parlar de les llegendes dels castigats o condemnats, que parlen de personatges que pel seu mal comportament han rebut una immortalitat que els obliga a complir per sempre més amb algun càstig. D'entre els personatges llegendaris són moltes les narracions sobre les gestes o malifetes de bandolers. Els dimonis i els poders màgics és un altre dels temes que sovinteja. Així, són moltes les llegendes que parlen de persones que venen la seva ànima al dimoni. Altres llegendes es refereixen a la natura o a espais geogràfics. Ben mirat, podríem dir que són molts els animals i plantes que tenen la seva pròpia llegenda. Igualment són moltes les llegendes referides a llocs o indrets concrets com ara gorgs, salts d'aigua, colls, turons i, fins i tot, referides al nom de pobles.

És també força comú trobar-se amb llegendes molts semblants, que amb petites diferències o matisos, i canviant els espais geogràfics, s'expliquen a llocs diversos.

Bona part de les llegendes han estat creades pel poble, tot i que també n'hi ha algunes que tenen un origen més erudit, sobretot quan tenen com a protagonistes personatges històrics. Tot i que en les llegendes hi poden sortir diferents personatges fabulosos, molts d'aquests mateixos personatges tenen les seves pròpies llegendes.

I encara podem afegir que de llegendes no es para d’anar-se’n creant. Les anomenades llegendes urbanes, algunes d’àmbit universal, han estat creades molt recentment, fent ús de la nova transmissió oral que suposa les converses de mòbil a mòbil, o per internet.