Title: Personatges de llegenda
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

Personatges llegendaris

A més dels comtes i reis del Casal de Barcelona, són moltíssims els personatges llegendaris protagonistes de l’imaginari popular. Des dels herois medievals o els bandolers de l’edat moderna fins als maquis, lluitadors antifranquistes de mitjans del segle XX, de memòria ben recent.

Alguns formen part gairebé només del llegendari, com és el cas del fra Garí, sant ermità que vivia a la muntanya de Montserrat, del comte Arnau o del bandoler Mataplana. D’altres se’n té prou constància històrica, com dels bandolers Serrallonga o Perot Rocaguinarda i evidentment dels maquis més importants com ara Caracremada, en Massana i el més popular i llegendari, en Quico Sabater.

De tots, però, el poble n’ha creat un ric llegendari, que en algun cas, com passa per exemple amb la figura del comte Arnau, ha estat tractat amb gran profusió per part de la literatura, fins a convertir-lo en un veritable mite a Catalunya.

La majoria de personatges i herois llegendaris són persones del sexe masculí, comtes, reis, frares, cavallers i bandolers, cosa per altra part tampoc estranya en un context històric en què l’autoritat i el poder l’ostentaven els homes.

Joan Soler Amigó, en el llibre Dones catalanes llegendàries, publicat a les acaballes de l’any 2010, diu:

“Aquest llibre aplega, doncs, històries de reines, comtesses i heroïnes que han destacat en la memòria popular [...]

Si a vegades sabem més coses de reines, comtesses i heroïnes a través del llegendari que de la història és perquè el poble les ha comprès des d’una determinada proximitat, més de tu a tu que no amb els homes significats de l’època. El llegendari no dilueix, esborra ni menysprea sinó que accentua, contrasta uns trets de llur biografia més que d’altres. Per això en el romançer i el cançoner, de transmissió oral, abunden més les històries de dones, anònimes, del poble, i en la literatura més les d’homes, amb nom i llinatge nobiliari, ja que la cultura popular era bàsicament àgrafa.”

Per tancar la lliçó ens centrarem en alguns d'aquests personatges, homes i dones que l'imaginari popular ha ajudat a perpetuar a través de les llegendes.