Title: La diada de Sant Jordi
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

La festa de Sant Jordi

La festa, la diada de Sant Jordi, se celebra el 23 d’abril i és possiblement la festa en “dia feiner” més concorreguda que es pugui trobar, fins i tot a qualsevol altre lloc del món.

Ben mirat, el que realment és important d’aquesta diada, el que de veritat la fa gran i atractiva és la participació de la gent, passejant amunt i avall, tafanejant d’una parada i l’altra i, sobretot, comprant i adquirint roses i llibres i convertint-la en una multitudinària passejada pels carrers i places dels pobles i ciutats de Catalunya.

És, oficiosament, la segona diada nacional, aquella en què natura i cultura, roses i llibres, amor i amistat expressen la diada arreu de Catalunya.

Per altra part, sobretot els seus elements més característics com el regal de la rosa i el llibre, són costums i tradicions relativament recents, i més encara si ho comparem amb altres festes com el Nadal, el carnaval o Sant Joan.

Fixeu-vos com ho sintetitza Antoni Dalmau, en el text que teniu a continuació:

“Així com en la nostra societat actual moltes festes del calendari tradicional han anat de baixa, la diada de Sant Jordi, que se celebra de manera fixa el 23 d’abril, representa el cas contrari: la conjunció d’elements tan suggestius com la primavera, la rosa, l’amor, la pàtria catalana i el llibre – l’ordre tant li fa – ha creat un còctel gairebé irresistible que la converteix en una festa extraordinària, que enamora els de casa i els de fora i que s’ha començat a exportar a l’exterior. I sembla haver-hi un acord generalitzat que el fet de celebrar-se en dia feiner contribueix poderosament a l’esclat de la festa, ja que la fa inexpugnable a la temptació de convertir-la en una simple jornada primaveral d’esplai, a la muntanya o a la platja". Les tradicions que no hem de perdre. Antoni Dalmau. Ed. Columna

Us animem a descobrir un xic més els orígens dels elements que caracteritzen aquesta diada i, evidentment, a conèixer-la més i millor.