Title: La llegenda
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

La llegenda

“La llegenda és una narració, oral o escrita, que forma part de l’imaginari popular. Amb una aparença més o menys històrica, de fet està cuinada amb una proporció més o menys considerable d’elements imaginatius. Generalment les llegendes tenen relació amb un grup humà, o bé amb un monument, un lloc o un territori. Acostumen a agrupar-se en cicles a l’entorn d’un centre d’interès, ja sigui un personatge, una gesta o un esdeveniment.

Així com els mites se situen als orígens dels temps o al crepuscle de la història; així com les rondalles ens transporten a un incert ‘era o no era’ o a ‘l’any tisorany’; les llegendes fan referència a temps reals i a llocs, viles, ciutats, països amb nom propi que es poden trobar en una geografia propera, o tal vegada llunyana. Així com els mites descriuen les gestes dels déus; així com a les rondalles meravelloses apareixen encantades i gegants; les llegendes, tot i intervenir-hi personatges fabulosos, narren fets, gestes o epopeies de personatges amb nom i cognom, herois admirats, avantpassats cèlebres i popularment celebrats. No abasten el sobrenatural com els mites però sí el meravellós com les rondalles.” TRADICIONARI. La narrativa popular. Volum núm. 7. Les llegendes en el folklore. Xavier Roviró i Joan Soler.