Title: S'apropa Sant Jordi
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

S’apropa Sant Jordi

La majoria d’anys, de retorn de les vacances de Pasqua i ja de ple en el tercer i últim trimestre del curs, s’escau la festa de Sant Jordi. És possible que el vostre centre, com passa en molts altres, estigueu preparant una ambientació en què la presència del drac i la rosa hi tinguin un paper destacat, al mateix temps que se us convidi a participar en algun tipus de concurs o certamen literari o se us animi, en tot cas, a escriure diferents tipus de text per tal de poder-los llegir a la resta del centre, exposar-los a les cartelleres i penjar-los en el web o el bloc del centre. És, sense cap mena de dubte, la festa escolar en què la llengua, expressada a través de la prosa i la poesia, hi té un paper més rellevant, encara que pot ser que completeu la diada amb altres tipus d'activitats.

Tot plegat és perquè estem a prop de celebrar una de les diades més esperades i desitjades a casa nostra. De fet, si volem definir amb poques paraules la festa de Sant Jordi podem dir que és la diada de l’amistat i de l’amor que manifestem regalant-nos roses i llibres i, encara que sigui jornada laboral, convertim els carrers en un formigueig d'animació, d'anar amunt i avall, d'aquí cap allà, mentre tafanegem per les parades de llibres o ens parem per comprar la rosa que més ens plau.

En la lliçó que aneu a començar us animem primer a conèixer-la un xic millor, saber quelcom d’aquest personatge que segons la llegenda vencé el drac, esbrinar per què és costum regalar la rosa o per què celebrem el dia del llibre. I després volem que us endinseu en el coneixement d’alguns dels elements que conformen la narrativa popular com és el món de les llegendes populars.