Title: Serrallonga, el bandoler llegendari
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

Serrallonga, el bandoler llegendari

Sigui per l’admiració que va generar en vida. Sigui perquè la gent del poble necessitava crear herois, enfront del govern que cada cop més els collava amb impostos i obligacions. Sigui perquè, com segons sembla, fou el primer que féu ús del crit, “visca la terra i mori el mal govern”, que després faran servir els pagesos i gent del poble, en “la guerra dels Segadors”. Sigui perquè acabarà tenint una mort digna d’un heroi. Sigui perquè fou l’últim gran bandoler d’aquella època, o un xic per tot plegat, la seva figura es convertirà aviat en llegendària.

A més, no només perdura en la memòria de la gent, sinó que al llarg d’aquests gairebé quatre segles, escrits i cançons el converteixen en un bandoler defensor dels pobres, protector de la terra i amant de la justícia, en una espècie de Robin Hood català.

Són moltes les llegendes i històries que la gent, sobretot dels llocs on va viure i actuar, encara recorda haver-les sentit explicar als més grans. Xavier Roviró i Alemany, en el llibre Serrallonga, el bandoler llegendari, en presenta una bona colla que li han explicat així com d'altres ja publicades. Una d'aquestes és la següent:

"La burra i el rector
Quan es va morir el vell de la Garriga no tenien diners per fer els funerals. Aquesta casa de pagès havia ajudat més d'una vegada en Serrallonga i ell els va tornar el favor. Es van vendre la burra que tenien i van portar els cèntims, que eren unces d'or, al capellà perquè els fes els funerals. En Serrallonga ho va saber i va anar al capellà i li va dir:
- Les tres unces, doneu-me-les!
- Oh, per què?
- Perquè les necessito!
Li va donar tres unces de plata.
- Ara vull les tres unces d'or!
- Com ho sabeu que tinc tres unces d'or?
- No n'heu de fer res!
Li va donar les tres unces d'or. Després en Serrallonga les va portar a la Garriga i van poder tornar a tenir la burra. Narració explicada per Pere Freixes, de Vilanova de Sau, el dia 2 d'agost de 1984."

Si ens fixem en aquesta llegenda podríem dir que toca dos temes: per un costat, l'ajuda que proporciona a una família que li ha estat fidel i per l'altre, l'ajuda que els proporciona pel fet de ser pobres.

Ara us toca a vosaltres llegir-ne unes altres, incloses en el mateix llibre. Serrallonga, el bandoler llegendari.

A continuació escriviu el títol de cada una i al seu costat quin és el tema o aspecte que tracta la llegenda, semblantment a com s'ha fet amb la de La burra i el rector.