Title: Les encantades
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

Les encantades

"Són genis del lloc, guardianes de les aigües, dels cims i dels boscos. Tenen el poder de canviar de forma, de desaparèixer, de transformar objectes i fer-los invisibles, d’endevinar i preveure situacions [...]

Dominen les arts d’encantament i són capaces [...] d’encisar els humans, per la seva bellesa [...]

Entre les encantades, les més conegudes són les goges o aloges, les janes, les dones d’aigua i les sirenes, però també tenen denominacions específiques segons els llocs, tals com paitides al Montseny, bones dones al Maresme [...] I també fades, un nom molt estès a bona part del territori europeu però no pas el més propi del nostre llegendari [...]

Viuen en coves a mig aire dels cingles, en balmes, vora els megàlits, a les congestes pirinenques, als boscos, als estanys, vora les fonts o a les profunditats del mar. Les seves coves són palaus de cristall on guarden riqueses, tresors i objectes meravellosos."
TRADICIONARI. La narrativa popular. Volum núm. 7. Les llegendes en el folklore. Xavier Roviró i Joan Soler.

El món de les encantades

L’aparença de les encantades es pot confondre fàcilment amb la d’una noia jove, bonica i d’una gràcia extrema. Ben mirat, si alguna cosa tenen les encantades, que les distingeix més que cap altra, és una bellesa que enamora.

A més de la bellesa, les llegendes les associen amb palaus plens de riquesa i tresors, amb objectes meravellosos i fets màgics i sorprenents.

El seu cant és també encisador. Tanta bellesa i perfecció les fa seductores fins al punt de fer perdre la voluntat a qui s’ha deixat encisar. Gentil, protagonista del gran poema Canigó de Jacint Verdaguer -Mossèn Cinto-, és seduït per la bellesa de la fada Flordeneu, abandonant el seu deure de combatre al costat del seu pare i del seu oncle contra els sarraïns.