Title: Les llegendes històriques
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

Llegendes històriques

“Podríem dir que la llegenda fa la història entenedora i atractiva, tot apropiant-se-la a la seva manera, ja que el record dels esdeveniments i dels personatges reals no subsisteix en la memòria popular de forma veraç sinó que només conserva allò que és extraordinari, admirable, temible, curiós o exemplar, allò que, com es diu avui, ‘és notícia’. Algú ha dit que la llegenda és la poesia de la història. Perquè sol referir-se a esdeveniments reals recreats per la fantasia, obra dels sentiments, de les pors i de la saviesa popular. La història explica el que ha succeït, i la llegenda allò que s’hauria volgut que succeís i com s’hauria volgut que succeís. En aquest sentit, Pere Català Roca diu que la llegenda és l’heura de la història, ja que s’arrapa al seu tronc i li xucla la saba”. TRADICIONARI. La narrativa popular. Volum núm. 7. Les llegendes en el folklore. Xavier Roviró i Joan Soler.

Sovint les llegendes històriques no tenen un origen popular, sinó més aviat erudit. Arriben a la gent a través d’algun escrit creat per donar resposta als orígens de la nació, als seus símbols, a la grandesa dels seus fundadors i creadors. La gent, el poble, en tot cas se les fa seves tot introduint-hi variacions i modificacions al llarg del temps.

Durant la segona meitat del segle XIX “el romanticisme català ha estat fecund d’herois i gestes llegendàries, delerós d’exalçar l’antigor dels orígens de la nació i necessitat de reforçar una tradició pròpia que arrelés en l’època medieval o en temps més reculats encara. Com si antiguitat fos garantia d’autenticitat, al revés d’ara, en què l’atractiu ve de la novetat”. TRADICIONARI. La narrativa popular. Volum núm. 7. Les llegendes en el folklore. Xavier Roviró i Joan Soler.