Title: Sant Jordi a Catalunya
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

Sant Jordi a Catalunya

La popularització de la festa de Sant Jordi, amb el costum de la rosa i el llibre, l’ha convertit en una festa nacional oficiosa i la festa cívica de primavera més arrelada a tot Catalunya.

Algunes poblacions de Catalunya mantenen o celebren la festa amb alguns elements que els són característics, com aplecs a ermites i capelles, i en altres els escau la festa major. Però l'element més característic són les representacions o recreacions que algunes poblacions fan de la llegenda de Sant Jordi.

De totes aquestes representacions la més coneguda correspon a la vil·la de Montblanc, just allà on la llegenda catalana situa la victòria de sant Jordi sobre el drac. La celebració s’emmarca dins la setmana medieval de Montblanc, que es va dissenyar i organitzar per primer cop l’any 1989 i que molt ràpidament fou molt ben acceptada per tota la població i es convertí en un bon reclam turístic i de promoció de la vil·la.

“Del seu dens programa, les propostes més interessants són els jocs i deports i altres actuacions medievals: parades d’artesans i comerciants, torneigs, lluites d’espases presidides per la Cort Reial, competicions a cavall, tir a l’arc, balls de bastons, curses de cavalls, danses, cucanyes, actuacions de joglars i ministrers, escacs on les peces són persones, venda d’esclaus, cremada de bruixes, soldats i cavallers que recorren la vil·la per guardar-la dels atacs del drac, els canvis de guàrdia als portals de les muralles...

Entre els actes més destacats hi ha el sopar medieval i l’escenificació de l’acte de les Corts catalanes convocades a Montblanc l’any 1414, amb una solemne desfilada de la comitiva reial. Però l’esdeveniment culminant és la representació de la llegenda de sant Jordi, en la qual participen unes cinc-centes persones. L’escenari són els carrers i les places de la vila ducal, les cases nobiliàries, les muralles... i el Foradot on habita el drac amb els dimonis que l’escorten. És especialment espectacular l’arribada del drac envoltat de foc, llum i música, el dracum nocte, enmig d’un esclatant correfoc". TRADICIONARI. El calendari festiu. Volum 5. Pasqua i primavera. Manel Carrera, Josefina Roma i Joan Soler.