Title: El diable
Course: Per Sant Jordi, les llegendes en el folklore (SECUNDÀRIA) - LA CULTURA POPULAR A L'ESCOLA. Les festes populars, materials digitals

El diable

El diable o dimoni representa el poder del mal. És un ésser que usa el seu gran poder per destruir o induir a la destrucció i al mal als humans. Personatge maligne, busca sempre la manera d’instigar les baixes passions de la gent.

Popularment se’l representa amb forma de figura humana, si bé amb alguns elements que el distingeixen.

...lleig i pelut, amb banyes i cua, barbeta de boc, llargues ungles i ulls roents com brases, a vegades amb ales de ratpenat i peülles de boc; de color negre, vermell o verd i fent olor de fum, sofre i socarrim... Hom identifica petjades seves en roques i avencs que comuniquen amb l’Infern. Enciclopèdia de la Fantasia Popular Catalana. Joan Soler i Amigó.

Personatge maligne, mentider, traïdor i portador del mal. Curiosament, però, no és estrany que en costums, creences i en el mateix llegendari se’l representi amb un comportament força innocent i fins i tot inofensiu. Pensem per exemple, en la figura del dimoni dels Pastorets.

En el llegendari, aquesta imatge o visió del dimoni la trobem, per exemple, en un bon seguit de llegendes que relacionen el dimoni amb la construcció de ponts, tasca en la qual se’l considera especialista. En les llegendes, però, normalment l’enginy i la intel·ligència humanes acaben burlant el dimoni un cop ha acabat la construcció del pont.

La majoria d’aquestes llegendes tenen un seguit d’elements comuns, que solen girar al voltant dels següents aspectes:

- En un poble, a prop d’un riu, un personatge, a voltes femení, ha d’anar a l’altre costat de la riba, travessant un pontarró o una simple passera.

- Un gran aiguat s’ho emporta tot i ho fa impossible.

- El personatge diu o pensa que "tant de bo que hi hagués un pont aquí! Encara que fos obra del diable!". Després d'això apareix un misteriós cavaller que s’ofereix a construir, abans no es faci clar, un gran pont, tot ell de pedra. El cavaller, que no és altre que el diable, només demana com a pagament l’ànima del primer que passi pel pont un cop acabat.

- A mesura que el diable va construint amb gran rapidesa el pont, la persona que ha fet el tracte s’adona que la cosa va seriosament. Segons la llegenda, demana ajuda o busca ella mateixa la solució.

- En les llegendes, en el seu acabament, hi trobem solucions com despertar els galls perquè cantin abans que el dimoni acabi el pont, cosa que sovint fa que aquest, enredat, llenci, en sentir el gall, l’última pedra que estava a punt de col·locar, la qual s’acaba clavant al mig d’un camp, talment com un menhir.

- En altres casos, el que es fa un cop acabat el pont és fer-hi passar un gat, un gos, un ase o algun altre animal, per tal que el dimoni es vegi enredat i s’hagi d’emportar la seva ànima i no la de cap persona com ell pretenia.

Us proposem que consulteu l'enllaç que teniu a sota. Podreu rebre informació de la localització i característiques d'alguns dels ponts del diable més característics de Catalunya.

El dimoni constructor de ponts